DA Den Europæiske Unions Tidende CE 88/152

(2004/C 88 E/0162)

SKRIFTLIG FORESPØRGSEL E-3609/03

af Giovanni Pittella (PSE), Marco Cappato (NI), Giovanni Fava (PSE), Glyn Ford (PSE), Sérgio Marques (PPE-DE) og Emilio Menéndez del Valle (PSE) til Kommissionen

(5. december 2003)

Om: Udsendelse af EU-observatører til Venezuela

De sociale, politiske og økonomiske begivenheder, som har kendetegnet Venezuelas sidste tre år, har været til skade for landets borgere og demokratiske institutioner. Dette forårsager stadig større bekymring også i verdenssamfundet og sætter demokratiet, retsstaten og respekt for fundamentale menneskelige og borgerlige rettigheder på spil.

Den europæiske union skal her, som i andre dele af verden, fremme dialogen med det mål at opnå en fredelig forhandlingsløsning på den aktuelle krise i Venezuela.

Da der muligvis blive udskrevet en folkeafstemning allerede inden for de kommende måneder i overensstemmelse med Venezuelas forfatning, og hvis et tilstrækkeligt antal borgere kræver det, er en hurtig stillingtagen nødvendig.

Kan Kommissionen efter aftale med OAS og Venezuelas regering og opposition allerede fra underskriftindsamlingens afslutning — sandsynligvis i slutningen af november — forberede den udsendelse af valgobservatører, som i perioden før og under folkeafstemningen skal sikre, at den i alle faser forløber korrekt og redeligt?

Svar afgivet på Kommissionens vegne af Chris Patten

(15. januar 2004)

EU har i flere erklæringer understreget, at det er nødvendigt med en fredelig, demokratisk, konstitutionel og valgbaseret løsning på den politiske krise i Venezuela. Desuden har Kommissionen tilbudt finansiel og teknisk bistand til at gennemføre den aftale, der blev indgået mellem regeringen og oppositionen den 29. maj 2003. Med henblik herpå har Kommissionen undertegnet et projekt om at bistå Organisationen af Amerikanske Stater (OAS) i dens bestræbelser på at gennemføre aftalen. Der er tale om støtte til en valgbaseret løsning, undersøgelse af begivenhederne i april 2002 og afvæbning af civilbefolkningen. Der er afsat et beløb på 600 000 EUR. Kommissioner arbejder sammen med OAS på at sikre, at projektet bliver gennemført til tiden.

Endvidere følger Kommissionen nøje, hvad der sker med hensyn til eventuelle folkeafstemninger, og er parat til at yde støtte, også støtte i form af udsendelse af valgobservatører. For at kunne gennemføre en folkeafstemning om afsættelse af højtplacerede valgte i statsapparatet, skal der indsamles det fornødne antal underskrifter, som kræves i henhold til landets forfatning. I to på hinanden følgende underskriftindsamlinger har både regeringen og oppositionen indsamlet underskrifter, hvor det kræves, at henholdsvis deputerede og præsident Chávez træder tilbage. Regeringen hævder, at den har indsamlet tilstrækkeligt med underskrifter til at kræve afsættelse af en række deputerede, og oppositionen påstår, at den også har indsamlet det fornødne antal til, at der kan sættes gang i en folkeafstemning om afsættelse af præsident Chávez. De indsamlede underskrifter skal forelægges for det nationale valgråd for at blive verificeret.

I henhold til den normale procedure for valgobservation vil en beslutning om fra EU's side at udsende en delegation af valgobservatører afhænge af, hvilke anbefalinger et særligt udvalg udsendt fra EU inden valget giver med hensyn til, om valgobservation kan tilrådes, om det er nyttigt og kan gennemføres. Og som det altid er tilfældet, når EU skal udsende valgobservatører, skal myndighederne i værtslandet, inden dette sker, sende en invitation til EU.